หุ้นไทยปิดเช้าบวกเล็กน้อย
หุ้นไทยปิดเช้าบวกเล็กน้อย 0.61 จุด มูลค่าการซื้อขาย 11,599.69 ล้านบาท
30 ก.ค. 2553

หุ้นไทยปิดเช้าบวกเล็กน้อย 0.61 จุด มูลค่าการซื้อขาย 11,599.69 ล้านบาท
ดัชนีตลาดหุ้นไทยในช่วงเช้าวันที่ 30 ก.ค. ผันผวนอยู่ในกรอบแคบๆ โดยดัชนีต่ำสุดอยู่ที่ 851.98 จุด สูงสุดที่ 856.23 จุด และปิดที่ 855.20 จุด เพิ่มขึ้น 0.61 จุด หรือ 0.07% มูลค่าการซื้อขาย 11,599.69 ล้านบาท
บริษัทหลักทรัพย์ (บล.) ยูโอบี เคย์เฮียน ระบุว่า ตลาดหุ้นไทยในวันนี้ได้รับแรงกดดันจากตลาดต่างประเทศ โดยเฉพาะดัชนีดาวโจนส์ที่ปรับลดลง 30.72 จุด เมื่อคืนนี้และมีแนวโน้มที่จะลดลงต่อเนื่องจากความอ่อนแอของบริษัทในกลุ่มเทคโนโลยี ประกอบกับความเสี่ยงทางการเมืองเพิ่มขึ้น หลังจากมีการลอบวางระเบิดบริเวณซอยรางน้ำเมื่อเช้ามืดวันนี้ 
อย่างไรก็ตาม นักวิเคราะห์เชื่อว่า หุ้นไทยในช่วงบ่ายจะสามารถพยุงตัวเองไม่ให้ปรับลดลงมากนัก เพราะคาดว่าการแถลงตัวเลขเศรษฐกิจของธนาคารแห่งประเทศไทย (ธปท.) ในช่วงบ่ายวันนี้จะออกมาเป็นบวก และส่งผลให้บริษัทหลักทรัพย์ต่างชาติปรับเพิ่มเป้าหมายอัตราการเติบโตทางเศรษฐกิจของประเทศ และราคาน้ำมันดิบในตลาดโลกที่เพิ่มขึ้น